**dôvodOVÁ SPRÁVA**

1. **Všeobecná časť**

Návrh zákona, ktorým sa mení a dopĺňa zákon č. 442/2002 Z. z.   
o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov a ktorým sa mení a dopĺňa zákon  č. 364/2004 Z. z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len „návrh zákona“) sa predkladá podľa Plánu legislatívnych úloh vlády SR na rok 2018 a na základe súhlasu predsedu vlády Slovenskej republiky so zmenou termínu splnenia úlohy listom č. 9291/2018/KPV.

V čl. I návrhu zákona sa upravuje kompetencia pre okresné úrady v sídle kraja v rámci dohľadu na úseku verejných vodovodov a verejných kanalizácií, upresňujú a dopĺňajú sa podmienky pre nútenú správu pre určeného prevádzkovateľa ako aj povinnosti pre vlastníka verejného vodovodu alebo verejnej kanalizácie v rámci nútenej správy, doplnili sa nové skutkové podstaty správnych deliktov a priestupkov, vykonali sa legislatívno - technické zmeny. Upravujú sa ustanovenia týkajúce sa vodovodných prípojok a kanalizačných prípojok vo verejnom priestranstve. Upresňujú sa práva a povinnosti vlastníkov verejných vodovodov a verejných kanalizácií, ako aj prevádzkovateľov týchto sietí.

Dopĺňajú sa ustanovenia súvisiace s povoľovaním pásiem ochrany vo verejnom záujme mimo zastavaného územia obce zo zákona. Pre tieto líniové stavby povolené podľa ustanovení vodného zákona sa vymedzuje pásmo ochrany vodovodného potrubia verejného vodovodu a stokovej siete verejnej kanalizácie (ďalej len „pásmo ochrany") na základe umiestnenia vodnej stavby a jej pásma ochrany a podľa podmienok územného rozhodnutia. Ustanovuje sa rovnaké postavenie subjektov zabezpečujúcich výstavbu a prevádzkovanie vodovodných potrubí verejných vodovodov a stokových sietí verejných kanalizácií vo verejnom záujme mimo zastavaného územia obce ako majú subjekty, ktoré zabezpečujú výstavbu a prevádzkovanie elektronickej komunikačnej siete, rozvodov elektriny a plynu. Vodovodné potrubie verejného vodovodu a stoková sieť verejnej kanalizácie patria ako inžinierske stavby spolu s vedeniami elektronickej komunikačnej siete, elektrickými vedeniami a plynovodmi medzi technické vybavenie územia.

Návrh zákona v článku II novelizuje aj zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov v súvislosti s vymedzením pásiem ochrany vodovodného potrubia verejného vodovodu a pásiem ochrany potrubia stokovej siete verejnej kanalizácie mimo zastavané územie obce na základe umiestnenia vodnej stavby podľa podmienok územného rozhodnutia. Pásma ochrany sa budú vymedzovať podľa zákona   
o verejných vodovodoch a verejných kanalizáciách.

Návrh zákona má pozitívne vplyvy na rozpočet verejnej správy, má mierne negatívne vplyvy na podnikateľské prostredie, nemá sociálne vplyvy a vplyvy na služby verejnej správy pre občana a vplyvy na informatizáciu. Návrh zákona má pozitívne vplyvy na životné prostredie.

Návrh zákona je v súlade s Ústavou Slovenskej republiky, ústavným zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

Návrh zákona nebude predmetom vnútrokomunitárneho pripomienkového konania.

Dátum účinnosti zákona je navrhnutý vzhľadom na predpokladanú dĺžku legislatívneho procesu.

**B. Osobitná časť**

**K čl. I**

**K bodu 1**

Verejným vodovodom sa dodáva pitná voda na hromadné zásobovanie obyvateľstva a iných odberateľov pitnej vody. Podstatou je, že voda vo verejnom vodovode musí spĺňať požiadavky na kvalitu pitnej vody ustanovené v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a jeho vykonávacom predpise - vyhláške Ministerstva zdravotníctva Slovenskej republiky č. 247/2017 Z. z., ktorou sa ustanovujú podrobnosti o kvalite pitnej vody, kontrole kvality pitnej vody, programe monitorovania a manažmente rizík pri zásobovaní pitnou vodou v znení vyhlášky MZ SR č. 98/2018 Z. z.

**K bodu 2**

V § 2 písm. b) ide o  doplnenie slova, nakoľko legislatívna skratka pre komunálne odpadové vody bola uvedená až v písm. e). Dopĺňa sa odkaz 1, t. j. na § 2 písm. m) vodného zákona, kde je vo vymedzení základných pojmov definovaná komunálna odpadová voda. Doplnením odkazu v § 2 písm. b) sa prečísloval odkaz v § 3 ods. 1 na 1a. V písm. b) sa na konci doplnili slová „*za verejnú kanalizáciu sa považuje aj samostatná čistiareň odpadových vôd, ktorá plní funkciu čistenia odpadových vôd vo verejnom záujme, pričom prívod odpadových vôd do takejto ČOV je iným spôsobom ako stokovou sieťou*“, z dôvodu, aby práva a povinnosti uložené zákonom platili rovnako aj pre tých, ktorí vlastnia a/alebo prevádzkujú len čistiareň odpadových vôd.

**K bodu 3**

V § 2 sa vypúšťa písmeno e) a z dôvodu uvedeného v bode 1; komunálna odpadová voda je definovaná v § 2 písm. m) vodného zákona. V § 2 sa vypúšťa písmeno n), nakoľko z dôvodu prehľadnosti je pojem zaústenie kanalizačnej prípojky do verejnej kanalizácie jednoznačne a rozšírene definovaný v § 4 ods. 2.

**K bodu 4**

Do základných pojmov sa do § 2 písm. m) a n) dopĺňajú pojmy, ktoré si vyžiadala aplikačná prax – prevádzkovo súvisiaci verejný vodovod a prevádzkovo súvisiaca verejná kanalizácia, ktorých vlastníkmi sú rozdielne právnické osoby.

**K bodu 5**

Do § 2 sa vložil nový odsek (2), ktorý ustanovil, že tento zákon sa vzťahuje na každý vodovod alebo kanalizáciu, ktorý prevádzkovo súvisí s verejnými vodovodmi a verejnými kanalizáciami definovanými v odseku 1) písm. a) až d) a v § 3 ods. 1, čo si vyžiadala aplikačná prax; vyvolané najmä novými vlastníkmi a stavebníkmi satelitných oblastí, kde je množstvo rôznych vlastníkov inžinierskych sietí a ide spravidla o rozšírenie existujúcich verejných vodovodov a stokových sietí verejných kanalizácií.

**K bodu 6**

Do § 3 ods. 6 sa doplnila požiadavka, ak sa prevádza vlastníctvo vodovodu na vlastníka verejného vodovodu a tento prevádzaný vodovod plnil aj požiarnu funkciu, jeho funkčnosť má byť zachovaná.

**K bodu 7**

Dopĺňa sa kompetencia pre okresný úrad v § 3 ods. 8, aby mohol rozhodovať v pochybnostiach, či ide o verejný vodovod, alebo verejnú kanalizáciu, čo prax ukázala, že je veľa prípadov, kde je potrebné to preskúmať a rozhodnúť.

**K bodu 8**

V § 4 ods. 2 sa v prvej vete zaviedla legislatívna skratka „zaústenie“ pre slová „zaústenie kanalizačnej prípojky do verejnej kanalizácie“; .

**K bodu 9**

V § 4 ods. 2 sa doplnila definícia pojmu zaústenia kanalizačnej prípojky do verejnej kanalizácie, z dôvodu jednoznačnosti jeho vymedzenia. Zaústenie tvorí odbočenie, ktoré pozostáva z odbočovacieho kusa osadeného priamo na potrubí verejnej kanalizácie a tiež aj z potrubia pre pripojenie budúcej prípojky, zväčša ukončené revíznou šachtou - buduje sa na verejnom priestranstve, po hranicu nehnuteľnosti, ktorá bude pripojená, ale najviac v dĺžke 10 m   
od kanalizačného potrubia. Verejné priestranstvo je definované v zákone o obecnom zriadení nasledovne: „Verejné priestranstvo je ulica, námestie, park, trhovisko a iný priestor prístupný verejnosti bez obmedzenia, ktorý bez ohľadu na vlastnícke vzťahy slúži na všeobecné užívanie, ak osobitný zákon neustanovuje inak.“

**K bodu 10**

Úprava v § 4 ods. 3 bola vykonaná z dôvodu, aby boli medzi odberateľov zahrnutí aj tí, ktorí majú uzatvorenú zmluvu o dodávke vody a napr. dočasne neodoberajú vodu z verejného vodovodu, ale stále majú možnosť využívať túto službu.

**K bodu 11**

Úprava bola v § 4 ods. 4 vykonaná z dôvodu, aby boli medzi producentov zahrnutí aj tí, ktorí majú uzatvorenú zmluvu o odvádzaní odpadových vôd a napr. dočasne neodvádzajú odpadovú vodu do verejnej kanalizácie, ale stále majú možnosť využívať túto službu.

**K bodu 12**

Úprava ustanovenia § 4 ods. 5 vyplýva z aplikačnej praxe. Vlastník verejného vodovodu má podľa §15, ods. 1 povinnosť zabezpečiť nepretržitú dodávku pitnej vody pre odberateľov, a  aby verejné vodovody spĺňali technické požiadavky uvedené v § 10, t. j. tak, aby bolo zabezpečené dostatočné množstvo zdravotne bezpečnej pitnej vody pre verejnú potrebu.

V praxi môžu nastať rôzne prevádzkové prípady, napr. :

- odber vody nad povolené množstvá, kedy môže kvôli jedinému nekontrolovateľnému odberateľovi, ktorého odber je nad hydraulickú kapacitu verejného vodovodu dôjsť k vyprázdneniu a následnému kolapsu skupinového vodovodu alebo tlakového pásma, čo vedie k výpadku v zásobovaní obyvateľstva pitnou vodou pre väčšie územné celky,

- obrátený prietok po prepojení domového rozvodu s vlastnou studňou a pod., kedy hrozí významným spôsobom kontaminácia pitnej vody v celom verejnom vodovode, kedy dochádza k ohrozeniu zásobovania obyvateľstva vo veľkom rozsahu,

V uvedených a ďalších prevádzkovo odôvodnených prípadoch musí prevádzkovateľ verejného vodovodu disponovať efektívnymi opatreniami (vrátane práva požadovať osadenie meradla) v snahe zabrániť týmto a iným škodám na zdraví odberateľov a majetku a eliminovať aj ostatné problémy pri prevádzkovaní vodovodnej siete, pričom osadením meradla je možné uvedené ohrozenie rýchlo odhaliť a eliminovať.

**K bodu 13 až 15**

V § 4 ods. 7, 8, 9 a odsekoch 12 až 14 sa upravujú podmienky pre vodovodné prípojky a kanalizačné prípojky.Vo verejnom priestranstve zriaďovanie pripojenia alebo zaústenia môže byť pre žiadateľa mimoriadne náročné a finančne nákladné. Tiež aj vykonávanie ich opravy a údržby, nakoľko najmä v mestách, kde je hustá zástavba, spleť inžinierskych sietí, historické centrum, cesty, električkové dráhy a pod. je takáto činnosť pre odberateľa a /alebo producenta mimoriadne finančne náročné, priam likvidačné, vrátane získania všetkých povolení od vlastníkov ostatných inžinierskych sietí, ktoré už sú uložené vo verejnom priestranstve, ako  aj získanie povolení na rozkopávku a uzavretie dopravy a pod. Môžu nastať i prípady, že žiadateľ o pripojenie sa na verejný vodovod alebo na verejnú kanalizáciu vybuduje pripojenie alebo zaústenie na vlastné náklady po dohode s vlastníkom verejného vodovodu a vlastníkom verejnej kanalizácie. Následne ich prevedie na vlastníka verejného vodovodu alebo vlastníka verejnej kanalizácie, ktorý je povinný ich prevziať a následne vykonávať ich opravu a údržbu na vlastné náklady, ak bolo pripojenie alebo zaústenie vybudované podľa podmienok stanovených vlastníkom verejného vodovodu alebo verejnej kanalizácie, prípadne ich prevádzkovateľom.

Podľa odseku 9 vlastník vodovodnej prípojky môže previesť vlastníctvo vodovodnej prípojky na vlastníka verejného vodovodu a vlastník kanalizačnej prípojky môže previesť vlastníctvo kanalizačnej prípojky na vlastníka verejnej kanalizácie, po splnení technických podmienok zriadenia vodovodnej prípojky alebo kanalizačnej prípojky, stanovených vlastníkom verejného vodovodu alebo verejnej kanalizácie, prípadne ich prevádzkovateľom len na základe zmluvného vzťahu medzi vlastníkom verejného vodovodu alebo vlastníkom verejnej kanalizácie.

V § 4 ods. 11 je definovaná vodomerná šachta - je to objekt spravidla na domovej časti vodovodnej prípojky, kde je umiestnené meradlo na meranie odobratej pitnej vody z verejného vodovodu. Meradlo je však príslušenstvom verejného vodovodu a jeho vlastníkom je vlastník verejného vodovodu. Jednoznačná definícia tohto pojmu je pre prax potrebná vzhľadom k tomu, že meradlo má byť osadené na domovej časti vodovodnej prípojky nie na vnútornom rozvode ako to požadujú niektorí odberatelia, najmä vlastníci bytov v bytových domoch.

V odseku 12 je ustanovené, že náklady na zriadenie zaústenia kanalizačnej prípojky je povinný znášať vlastník verejnej kanalizácie, ak sa nedohodne žiadateľ o pripojenie na verejnú kanalizáciu s vlastníkom verejnej kanalizácie inak - toto sa môže aplikovať v ojedinelých prípadoch, ak potrebuje žiadateľ súrne pripojiť svoju nehnuteľnosť na verejnú kanalizáciu napr. z dôvodu, že už má vybudovaný dom na bývanie a potrebuje sa nasťahovať a mať prístup k odvádzaniu odpadových vôd kanalizačnou prípojkou do zaústenia verejnej kanalizácie, v takom prípade ho vlastník verejnej kanalizácie splnomocní na ohlásenie a realizáciu zaústenia.

**K bodu 16**

Upresňuje sa v **§** 6a ods. 2, že školiace programy na preškoľovanie držiteľov osvedčení o odbornej spôsobilosti na prevádzkovanie verejného vodovodu alebo verejnej kanalizácie príslušnej kategórie schvaľuje Ministerstvo životného prostredia SR.

**K bodu 17**

Úprava ustanovenia § 6a ods. 3 vyplýva z aplikačnej praxe. Ministerstvo životného prostredia SR po absolvovaní preškolenia vystaví držiteľovi osvedčenia o odbornej spôsobilosti   
na prevádzkovanie verejného vodovodu alebo verejnej kanalizácie potvrdenie.

**K bodu 18**

Upresnil sa v **§** 7 ods. 2termín pre prevádzkovateľa verejného vodovodu alebo verejnej kanalizácie na ustanovenie ďalších odborných zástupcov a to do 90 dní od doručenia rozhodnutia ministerstva o určení počtu odborných zástupcov.

**K bodu 19**

Doplnil sa odkaz v **§** 8 ods. 1 písm. e) na ustanovenie, ktoré upravuje povinnosť a podrobnosti o preškoľovanídržiteľov osvedčení o odbornej spôsobilosti na prevádzkovanie verejného vodovodu alebo verejnej kanalizácie príslušnej kategórie.

**K bodu 20**

V § 10 ods. 1 ide o zjednotenie terminológie „bezpečnej“ pitnej vody v zákone č. 442/2002 Z. z. (§ 13 ods. 1) a zosúladenie s terminológiou zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

**K bodu 21**

Zosúladenie odbornej terminológie v § 12 ods. 1 podľa vodného zákona § 7 ods. 1; vodárenské zdroje sú vody v útvaroch povrchových vôd a v útvaroch podzemných vôd využívané na odber pre pitnú vodu alebo využiteľné na hromadné zásobovanie obyvateľstva.

**K bodu 22**

Pôvodný odsek 3 § 12 sa vypúšťa z dôvodu kompetencie regionálneho úradu verejného zdravotníctva, ktorý podľa § 17a ods. 1 písm. h) zákona č. 355/2007 Z. z. v znení neskorších predpisov určuje použitie technologických postupov pri úprave pitnej vody.

**K bodu 23**

V § 12 ods. 3 sa dopĺňa upresnenie pre sledovanie kvality surovej vody, vykonávanie odberu vzoriek takejto vody v mieste odberu a vykonávanie ich rozboru, ktoré vykonáva vlastník verejného vodovodu, resp. prevádzkovateľ podľa programu monitorovania v súlade   
so zákonom č. 355/2007 Z. z. v znení neskorších predpisov a  vyhláškou MZ SR č. 247/2017 Z. z., ktorou sa ustanovujú podrobnosti o kvalite pitnej vody, kontrole kvality pitnej vody, programe monitorovania a manažmente rizík pri zásobovaní pitnou vodou v znení vyhlášky MZ SR č. 98/2018 Z. z.

**K bodu 24**

V § 13 ods. 2 sa vypúšťa posledná veta, nakoľko podrobnosti o programe monitorovania ustanovuje zákon č. 355/2007 Z. z. v znení neskorších predpisov a vyhláška MZ SR č. 247/2017 Z. z.

**K bodu 25**

Pôvodný odsek 6 § 13 sa vypúšťa na základe skutočnosti, že požiadavky na  kontrolu kvality vody a metodiky sú uvedené v nariadení vlády SR  č. 269/2010 Z. z., ktorým sa ustanovujú požiadavky na dosiahnutie dobrého stavu vôd v znení neskorších predpisov. Ide o surovú vodu (Príloha 2 časť A – požiadavky, Príloha 3 časť A– odporúčané metódy) a odpadové vody (Príloha 6, 7, 8, 9, 10  – požiadavky, Príloha 3 časť B– odporúčané metódy). Požiadavky na pitnú vodu sú ustanovené vo vyhláške MZ SR č. 247/2017 Z. z., ktorou sa ustanovujú podrobnosti o kvalite pitnej vody, kontrole kvality pitnej vody, programe monitorovania a manažmente rizík pri zásobovaní pitnou vodou v znení neskorších predpisov. Ide najmä o prílohy 1, 2, 3 a 4, kde sú definované požiadavky a aj metódy.

**K bodom 26 a 27**

Úprava ustanovenia § 14 ods. 2, 3 a 4 vyplýva z aplikačnej praxe. Upresňuje sa v termín pre určeného prevádzkovateľa (okresným úradom v sídle kraja), ktorý bude vykonávať prevádzku príslušného verejného vodovodu, alebo verejnej kanalizácie v rámci nútenej správy. Doplnilo sa právo na získanie finančných prostriedkov - vodné alebo stočné pre určeného prevádzkovateľa, aby mal možnosť vykonávať všetky povinnosti prevádzkovateľa a tiež aj povinnosť pre vlastníka týchto inžinierskych sietí na umožnenie a sprístupnenie všetkého, čo súvisí s prevádzkou pre určeného prevádzkovateľa, t. j. poskytnúť súčinnosť.

**K bodu 28**

Doplnenie ustanovenia § 15 ods. 1 písm. i)vyplýva z aplikačnej praxe. V zákone bola uvedená povinnosť pre vlastníkov verejných vodovodov vypracovať plán obnovy verejného vodovodu a zabezpečovať jeho realizáciu, ale nakoľko si nevytvárali účelovo finančnú rezervu ukladá sa im povinnosť vytvárať si finančnú rezervu na účely jej použitia na obnovu existujúceho prevádzkovaného majetku, ktorý má slúžiť na hromadné zásobovanie obyvateľstva bezpečnou pitnou vodou vo verejnom záujme a neohrozovali tak zdravie zásobovaných obyvateľov. Z uvedeného dôvodu bola zavedená povinnosť vytváranie si rezervy finančných prostriedkov na osobitný účet a preukazovanie použitia týchto prostriedkov na obnovu.

Keďže súčasťou ekonomicky oprávnených nákladov, ktoré vstupujú do výpočtu ceny za výrobu, dodávku a distribúciu pitnej vody verejným vodovodom a za odvádzanie a čistenie odpadovej vody verejnou kanalizáciou sú odpisy majetku regulovaného subjektu, alebo nájomné vo výške odpisov, ktoré sa hradí vlastníkovi vodohospodárskeho majetku používaného na regulovanú činnosť, nie je potrebné navyšovať náklady regulovaných subjektov o ďalšie náklady na tvorbu fondu na obnovu majetku.

Priamo odpisy majetku sú určené na vytváranie prostriedkov na obnovu majetku, t.j. dá sa povedať, že odpisy majú reprodukčnú funkciu. Naviac úrad pristúpil na to, že prevádzkovatelia alebo vlastníci majetku nadobudnutého z fondov EÚ a dotácií štátneho rozpočtu môžu okrem majetku nadobudnutého z vlastných prostriedkov odpisovať aj tento majetok vo výške 2% obstarávacej hodnoty majetku, čo pre nich znamená dvojitý výnos (raz dostali peniaze z fondov EÚ alebo zo štátneho rozpočtu a druhýkrát ich vyberajú cez cenu  - "vodné, stočné" od odberateľov pitnej vody a producentov odpadovej vody). Pre odpisy majetku nadobudnutého z vlastných prostriedkov zase platí, že ekonomicky oprávnený náklad sú odpisy alebo nájomné až do výšky daňových odpisov - t. j. napríklad vodovodné a kanalizačné potrubia sa daňovým odpisom odpíšu už za 20 rokov pričom technická životnosť tohto majetku je 50 a viac rokov podľa materiálu potrubia.

Rezerva finančných prostriedkov sa má vytvárať právez odpisov majetku alebo z nájomného za majetok používaný na regulovanú činnosť, ktoré sú súčasťou ceny za výrobu, dodávku a distribúciu pitnej vody verejným vodovodom a za odvádzanie a čistenie odpadovej vody verejnou kanalizáciou, a ako ekonomicky oprávnený náklad sú definované vo všeobecne záväznom právnom predpise vydanom úradom (Vyhláška Úradu č. 21/2017 Z. z., ktorou sa ustanovuje cenová regulácia výroby, distribúcie a dodávky pitnej vody verejným vodovodom a odvádzania a čistenia odpadovej vody verejnou kanalizáciou). Výšku najmenej 50 % pre vytváranie fondu ako aj možnosť použiť prostriedky už v roku, kedy sa fond tvorí z odpisov, považujeme za dostatočné opatrenie na zabezpečenie obnovy majetku, keďže ide najmä   
o obchodné spoločnosti s vlastnou obchodnou politikou.  Navyše technické zhodnotenie majetku alebo rekonštrukcia majetku - obnovený majetok, ktorý sa zase účtovne zaradí do majetku spoločnosti a odpisuje sa t.j. tvorí ďalšie prostriedky na obnovu.

V 15 ods. 1 písm. j) sa uložila povinnosť vlastníkovi verejného vodovodu predkladať Ministerstvu životného prostredia SR každoročne do 31. marca oznámenie o  množstve finančných prostriedkov uložených na osobitný účet na obnovu a o výške finančných prostriedkov vynaložených na obnovu verejného vodovodu s uvedením jednotlivých stavieb, ktoré sa zrealizovali z prostriedkov určených na obnovu za predchádzajúci rok.

**K bodu 29**

Vypustené paragrafy v § 15 ods. 4 odkazujú na znenie ustanovení zákona, ktoré priamo umožňujú oprávnenia aj prevádzkovateľa, a teda nie je nutný odkaz v § 15 ods. 4.

**K bodu 30**

V § 15 ods. 5 sa doplnila požiadavka čo musí minimálne obsahovať písomná zmluva medzi dvoma vlastníkmi verejných vodovodov prevádzkovo súvisiacich alebo vlastníkov ich častí prevádzkovo súvisiacich - najmä zmluvné strany, predmet zmluvy vrátane uvedenia vlastníctva verejných vodovodov, stanovenie podmienok dodávky vody napr. akosť, množstvo, tlakové pomery, merania, kontrola podmienok, zabezpečenie funkčnosti, postup v odstraňovaní závad stavby,vzájomná informovanosť, riešenie sporov, cenu za výrobu a distribúciu pitnej vody verejným vodovodom, spôsob platieb, zmluvné sankcie, možnosť zmien a doba platnosti tejto zmluvy. Táto písomná zmluva je podmienkou pre vydanie kolaudačného rozhodnutia, ktoré vydáva stavebníkovi orgán štátnej vodnej správy podľa vodného zákona.

**K bodu 31**

Úprava ustanovenia § 15 ods. 7 písm. a)vyplýva z aplikačnej praxe. V praxi sa vyskytlo viacero prípadov, na ktoré upozornili žiadatelia o pripojenie na verejný vodovod (resp. aj Protimonopolný úrad SR), že niektorí vlastníci verejných vodovodov vyžadovali za možnosť pripojenia sa vodovodnou prípojkou na verejný vodovod neprimerané finančné požiadavky (priame, alebo nepriame). Zámerom je zabrániť takému nekalému správaniu, najmä malých vlastníkov verejných vodovodov (resp. ich prevádzkovateľov).

**K bodu 32**

Úprava ustanovenia § 15 ods. 7 písm. f)vyplýva z aplikačnej praxe. Podľa vyhlášky Ministerstva vnútra Slovenskej republiky č. 699/2004 Z. z. o zabezpečení stavieb vodou   
na hasenie požiarov v znení vyhlášky č. 562/2005 Z. z., kde v § 4 ods. 2 je verejný vodovod definovaný iba ako zdroj vody na hasenie požiarov, obdobne sú podľa predmetnej vyhlášky   
§ 8 hydranty nazývané iba odberným miestom; Podľa uvedenej vyhlášky §§ 10 až 11 definujú samostatne požiarny vodovod, ktorý slúži na hasenie požiarov (a verejný vodovod môže byť iba jeho zdrojom). Z uvedeného vyplýva, že požiarny hydrant je hydrant umiestnený výlučne na požiarnom vodovode a tieto hydranty sa riadia citovanou vyhláškou č. 699/2004 Z. z. A hydrant umiestnený na verejnom vodovode (podľa zákona č. 442/2002 Z. z.) je len prevádzkový hydrant (na vypustenie, odvzdušnenie, odkalenie verejného vodovodu), alebo slúži ako odberné miesto (zdroj vody) pre hasičov. Teda bežný hydrant na verejnom vodovode sa riadi podľa zákona č. 442/2002 Z. z. a nie ako požiarny hydrant podľa vyhlášky č. 699/2004 Z. z.

**K bodu 33**

Úprava ustanovenia § 15 ods. 7 písm. i)až k) vyplýva z aplikačnej praxe. V praxi je potrebné rozlíšiť pripájanie pozemkov vodovodnými prípojkami ktoré nepodliehajú Povoleniu o uskutočnení vodnej stavby a teda nemajú vplyv na koncepciu verejného vodovodu a inými verejnými vodovodmi, ktoré podliehajú Povoleniu o umiestnení a uskutočnení vodnej stavby a teda majú zásadný vplyv na ďalší územný, technický a hydraulický rozvoj verejného vodovodu. V § 15 ods. 7 písm. k) sa doplnila povinnosť pre vlastníka verejného vodovodu, ktorý je povinný bezodplatne poskytnúť prevádzkovateľovi verejnej kanalizácie údaje o množstve odobratej vody jednotlivými odberateľmi vody z verejného vodovodu, ktoré sú podkladom na stanovenie vodného na účely určenia stočného pre producenta.

**K bodu 34**

V zákone v § 16 ods. 1 písm. g) bola uvedená povinnosť pre vlastníkov verejných kanalizácií obnovovať existujúci prevádzkovaný majetok. Avšak niektorí vlastníci verejných kanalizácií si finančnú rezervu nevytvárali a neobnovovali svoj majetok, ktorý má slúžiť na hromadné odvádzanie odpadových vôd od obyvateľstva a ostatných producentov odpadových vôd a ohrozovali tak svojou nečinnosťou, resp. nedostatočnou obnovou životné prostredie. Z uvedeného dôvodu bola **§** 16 ods. 1 písm. h) zavedená povinnosť vytváranie si rezervy finančných prostriedkov na osobitný účet a preukazovanie použitia týchto prostriedkov   
na obnovu existujúcich objektov a zariadení verejnej kanalizácie.

Keďže súčasťou ekonomicky oprávnených nákladov, ktoré vstupujú do výpočtu ceny   
za výrobu, dodávku a distribúciu pitnej vody verejným vodovodom a za odvádzanie a čistenie odpadovej vody verejnou kanalizáciou sú odpisy majetku regulovaného subjektu, alebo nájomné vo výške odpisov, ktoré sa hradí vlastníkovi vodohospodárskeho majetku používaného na regulovanú činnosť, nie je potrebné navyšovať náklady regulovaných subjektov o ďalšie náklady na tvorbu fondu na obnovu majetku.

Priamo odpisy majetku sú určené na vytváranie prostriedkov na obnovu majetku, t.j. dá sa povedať, že odpisy majú reprodukčnú funkciu. Naviac Úrad pre reguláciu sieťových odvetví pristúpil na to, že prevádzkovatelia alebo vlastníci majetku nadobudnutého z fondov EÚ a dotácií štátneho rozpočtu môžu okrem majetku nadobudnutého z vlastných prostriedkov odpisovať aj tento majetok vo výške 2% obstarávacej hodnoty majetku, čo pre nich znamená dvojitý výnos (raz dostali peniaze z fondov EÚ alebo zo štátneho rozpočtu a druhýkrát ich vyberajú cez cenu  - "vodné, stočné" od odberateľov pitnej vody a producentov odpadovej vody). Pre odpisy majetku nadobudnutého z vlastných prostriedkov zase platí, že ekonomicky oprávnený náklad sú odpisy alebo nájomné až do výšky daňových odpisov - t. j. napríklad vodovodné a kanalizačné potrubia sa daňovým odpisom odpíšu už za 20 rokov pričom technická životnosť tohto majetku je 50 a viac rokov podľa materiálu potrubia.

Rezerva finančných prostriedkov sa má vytvárať právez odpisov majetku alebo z nájomného za majetok používaný na regulovanú činnosť, ktoré sú súčasťou ceny za výrobu, dodávku a distribúciu pitnej vody verejným vodovodom a za odvádzanie a čistenie odpadovej vody verejnou kanalizáciou, a ako ekonomicky oprávnený náklad sú definované vo všeobecne záväznom právnom predpise vydanom úradom (Vyhláška Úradu č. 21/2017 Z. z., ktorou sa ustanovuje cenová regulácia výroby, distribúcie a dodávky pitnej vody verejným vodovodom a odvádzania a čistenia odpadovej vody verejnou kanalizáciou). Výšku najmenej 50 % pre vytváranie fondu ako aj možnosť použiť prostriedky už v roku, kedy sa fond tvorí z odpisov, úrad považuje za dostatočné opatrenie na zabezpečenie obnovy majetku, keďže ide najmä   
o obchodné spoločnosti s vlastnou obchodnou politikou.  Navyše technické zhodnotenie majetku alebo rekonštrukcia majetku = obnovený majetok, ktorý sa zase účtovne zaradí do majetku spoločnosti a odpisuje sa t. j. tvorí ďalšie prostriedky na obnovu.

V § 16 ods. 1 písm. j) sa uložila povinnosť vlastníkovi verejnej kanalizácie predkladať ministerstvu každoročne do 31. marca oznámenie o  množstve finančných prostriedkov uložených na osobitný účet na obnovu a o výške finančných prostriedkov vynaložených   
na obnovu verejnej kanalizácie s uvedením jednotlivých stavieb, ktoré sa zrealizovali z prostriedkov určených na obnovu za predchádzajúci rok.

Dopĺňa sa v § 16 ods. 1 písm. k)obdobná povinnosť ako je ustanovená v § 15 ods. 1 písm. f) pre vlastníka verejného vodovodu, t. j. vybudovanie, opravu a údržbu zaústenia kanalizačnej prípojky na náklady vlastníka verejnej kanalizácie.

**K bodu 35**

Vypustené paragrafy v **§** 16 ods. 4odkazujú na znenie zákona, ktoré priamo umožňuje oprávnenia aj prevádzkovateľovi, a teda nie je nutný odkaz v § 16 ods. 4.

**K bodu 36**

V § 16 ods. 5 sa povinnosť, čo musí minimálne obsahovať písomná zmluva dvoch vlastníkov verejných kanalizácií prevádzkovo súvisiacich alebo vlastníkov ich častí prevádzkovo súvisiacich - najmä zmluvné strany, predmet zmluvy vrátane uvedenia vlastníctva verejných kanalizácií, stanovenie podmienok odvádzania odpadových vôd napr. čistenie odpadových vôd, limity znečistenia, množstvo a spôsob ich merania, kontrola podmienok, zaistenie funkčnosti, postup v odstraňovaní závad stavby, vzájomná informovanosť o významných situáciách, riešenie sporov, cenu za odvádzanie a čistenie odpadovej vody verejnou kanalizáciou, spôsob platieb, zmluvné sankcie, možnosť zmien a doba platnosti tejto zmluvy.

**K bodu 37**

Vlastník verejnej kanalizácie nemá nárok na finančné plnenie za pripojenie kanalizačnej prípojky na verejnú kanalizáciu. V praxi sa stáva, že najmä menší vlastníci verejných kanalizácií za tento úkon neprimerane finančné plnenie požadujú. Doplnenie ustanovenia   
v §16 ods. 7 písm. a) má tomu zamedziť.

**K bodu 38**

Úprava ustanovenia § 16 ods. 7 písm. f) a g)vyplýva z aplikačnej praxe. V praxi je potrebné rozlíšiť pripájanie pozemkov kanalizačnými prípojkami na verejnú kanalizáciu, ktoré nepodliehajú Povoleniu o uskutočnení vodnej stavby (podľa vodného zákona) a teda nemajú vplyv na koncepciu verejnej kanalizácie a pripájanie iných verejných kanalizácií, ktoré podliehajú Povoleniu o umiestnení a uskutočnení vodnej stavby a teda majú zásadný vplyv   
na ďalší územný, technický a hydraulický rozvoj verejnej kanalizácie.

**K bodu 39**

Úprava ustanovenia § 17 ods. 1 písm. c)a § 18 ods. 1 písm. c)vyplýva z aplikačnej praxe. Upresňuje sa termín pre prevádzkovateľa verejného vodovodu alebo verejnej kanalizácie na odovzdanie ukazovateľov kvality vody pre vlastníka verejného vodovodu alebo vlastníka verejnej kanalizácie a dotknutej obci do 30 dní od doručenia žiadosti.

**K bodu 40**

Úprava ustanovenia § 17 ods. 2 písm. i)a § 18 ods. 2 písm. i)vyplýva z aplikačnej praxe. Upresňuje sa povinnosť prevádzkovateľa verejného vodovodu alebo prevádzkovateľa verejnej kanalizácie na vyjadrenie sa stavebnému zámeru a k projektovej dokumentácii do 30 dní od doručenia žiadosti.

**K bodu 41**

Dopĺňa sa termín v **§** 17 ods. 2 písm. o)na pripojenie sa nového odberateľa vodovodnou prípojkou na verejný vodovod do 7 dní odo dňa uzavretia zmluvy o dodávke pitnej vody, tak aby bol v súlade s ustanovením vyhlášky URSO č. 276/2012 Z. z., ktorou sa ustanovujú štandardy kvality dodávky pitnej vody verejným vodovodom a odvádzania odpadovej vody verejnou kanalizáciou.

V písm. p) sa uložila povinnosť prevádzkovateľovi verejného vodovodu bezodplatne poskytnúť vlastníkovi verejnej kanalizácie, alebo prevádzkovateľovi verejnej kanalizácie v obci údaje o množstve odobratej vody jednotlivými odberateľmi vody z verejného vodovodu, ktoré sú podkladom na stanovenie vodného ako podklad na účely stočného pre producenta, táto povinnosť vyplynula z aplikačnej praxe z dôvodu spravodlivého stanovenia množstva vypúšťanej odpadovej vody od producentov odpadových vôd.

**K bodu 42**

Do § 17 ods. 3 písm. d) sa vložila nová povinnosť pre prevádzkovateľa verejného vodovodu, ktorý nesmie vyžadovať od žiadateľa o  pripojenie na verejný vodovod žiadne poplatky za úkony súvisiace s pripojením z dôvodu efektívneho využívania vybudovaného verejného vodovodu. Úprava ustanovenia vyplýva z aplikačnej praxe. V praxi sa vyskytlo viacero prípadov, na ktoré upozornili žiadatelia o pripojenie na verejný vodovod (riešil ich aj Protimonopolný úrad SR), keď niektorí prevádzkovatelia verejných vodovodov vyžadovali za možnosť pripojenia sa vodovodnou prípojkou na verejný vodovod neprimerané finančné požiadavky (priame, alebo nepriame). Zámerom je zabrániť takému nekalému správaniu, najmä menších prevádzkovateľov verejných vodovodov. Prevádzkovateľ verejného vodovodu nie je oprávnený vyžadovať od žiadateľa o pripojenie na verejný vodovod žiadne poplatky za úkony súvisiace s pripojením. Keďže pripojenie vodovodnej prípojky je súčasťou verejného vodovodu - hradí materiál ako aj jej osadenie (a s tým súvisiace dopravné náklady, mzdu zamestnancov atď.) vlastník resp. prevádzkovateľ verejného vodovodu. Tieto náklady sú ekonomicky oprávnený náklad vstupujúci do výpočtu ceny za dodávku pitnej vody (tzv. vodné). Ďalší materiál a práce na vybudovanie vodovodnej prípojky si hradí odberateľ, a to buď objednanej stavebnej firme, alebo vlastníkovi resp. prevádzkovateľovi - ak takéto práce vykonáva, a to za cenu dohodnutú ako s hociktorou inou stavebnou firmou (podľa rozpočtu v zmysle cenníka stavebných prác). Kontrola splnenia technických podmienok daných vlastníkom alebo prevádzkovateľom je taktiež súčasťou ekonomicky oprávnených nákladov na prevádzkovanie verejného vodovodu.

**K bodu 43**

Dopĺňa sa v § 17 ods. 4oprávnenie pre prevádzkovateľa verejného vodovodu vstupovať v nevyhnutnom rozsahu na cudzie pozemky a do cudzích objektov z dôvodu vykonania odstávky vody z verejného vodovodu.

**K bodu 44**

Dopĺňa sa v **§** 18 ods. 2 písm. o) termín na pripojenie sa nového producenta kanalizačnou prípojkou na verejnú kanalizáciu do 7 dní odo dňa uzavretia zmluvy o odvádzaní odpadových vôd, tak aby bol v súlade s ustanovením vyhlášky URSO č. 276/2012 Z. z., ktorou sa ustanovujú štandardy kvality dodávky pitnej vody verejným vodovodom a odvádzania odpadovej vody verejnou kanalizáciou.

**K bodu 45**

Úprava ustanovenia § 18 ods. 3 písm. d) vyplýva z aplikačnej praxe. V praxi sa vyskytlo viacero prípadov, na ktoré upozornili žiadatelia o pripojenie na verejnú kanalizáciu najmä v nových satelitoch (riešil ich aj Protimonopolný úrad SR), keď niektorí prevádzkovatelia verejných kanalizácií vyžadovali za možnosť pripojenia sa kanalizačnou prípojkou na verejnú kanalizáciu neprimerané finančné požiadavky (priame, alebo nepriame). Zámerom je zabrániť takému nekalému správaniu, najmä menších prevádzkovateľov verejných kanalizácií. Prevádzkovateľ verejnej kanalizácie nie je oprávnený vyžadovať od žiadateľa o pripojenie na verejnú kanalizáciu žiadne poplatky za úkony súvisiace s pripojením. Keďže zaústenie kanalizačnej prípojky je súčasťou verejnej kanalizácie - hradí materiál ako aj jeho osadenie   
(a s tým súvisiace dopravné náklady, mzdu zamestnancov atď.) vlastník resp. prevádzkovateľ verejnej kanalizácie. Tieto náklady sú ekonomicky oprávnený náklad vstupujúci do výpočtu ceny za odvádzanie a čistenie odpadovej vody (tzv. stočné). Ďalší materiál a práce na vybudovanie kanalizačnej prípojky si hradí producent, a to buď objednanej stavebnej firme, alebo vlastníkovi resp. prevádzkovateľovi - ak takéto práce vykonáva, a to za cenu dohodnutú ako s hociktorou inou stavebnou firmou (podľa rozpočtu v zmysle cenníka stavebných prác). Kontrola splnenia technických podmienok daných vlastníkom alebo prevádzkovateľom je taktiež súčasťou ekonomicky oprávnených nákladov na prevádzkovanie.

**K bodom 46 a 47**

Úprava ustanovenia § 19 vyplýva z aplikačnej praxe. Za účelom ochrany vodovodného potrubia verejného vodovodu alebo stokovej siete verejnej kanalizácie vymedzuje v bezprostrednej blízkosti potrubia pásmo ochrany orgán štátnej správy mimo zastavaného územia zo zákona a v zastavanom území na návrh stavebníka (vlastníka verejného vodovodu alebo vlastníka verejnej kanalizácie). V § 19 ide o zosúladenie podmienok pre pásma ochrany verejných vodovodov a verejných kanalizácií mimo zastavaného územia obce a v zastavanom území obce s právnymi predpismi pre ostatné sieťové odvetvia ako je to napr. pri distribúcii a dodávke elektriny a plynu. K vodnej stavbe - pre verejný vodovodov a verejnú kanalizáciu sa vymedzuje z dôvodu ochrany vodovodného potrubia verejného vodovodu a stokovej siete verejnej kanalizácie pásmo ochrany zo zákona na pozemku mimo zastavaného územia obce na základe umiestnenia vodnej stavby a jej pásma ochrany a podľa podmienok územného rozhodnutia. V zastavanom území obce pásmo ochrany verejného vodovodu alebo verejnej kanalizácie určí okresný úrad v rozhodnutí na návrh žiadateľa a to v závislosti od miestnych podmienok, s prihliadnutím na technické a priestorové možnosti v danom území a na technické požiadavky podľa slovenskej technickej normy - STN 73 6005 Priestorové usporiadanie technických vybavení. Pokiaľ sa navrhuje umiestniť vodovodné potrubie verejného vodovodu a stokovú sieť verejnej kanalizácie v telese ciest a miestnych komunikácií sa pásmo ochrany neurčuje. K existujúcim sieťam sa nebudú určovať pásma ochrany a nebudú sa spätne zapisovať vecné bremená do katastra nehnuteľností.

V odseku 2 je definované pásmo ochrany potrubí verejných vodovodov a verejných kanalizácií, ktoré sa zriaďuje zo zákona, ak ide mimo zastavané územie obce. Vtedy vzniká aj zákonné vecné bremeno, ak je vlastník nehnuteľnosti obmedzený.

V pásme ochrany sú taxatívne zakázané činnosti ako vykonávanie zemných prác, umiestňovať stavby, konštrukcie alebo iné podobné zariadenia alebo vykonávať činnosti, ktoré obmedzujú prístup k verejnému vodovodu alebo verejnej kanalizácii alebo ktoré by mohli ohroziť ich technický stav, ďalej je zakázané tiež vysádzať trvalé porasty, umiestňovať skládky a vykonávať terénne úpravy.

Stavebník a vlastník vodných stavieb - verejného vodovodu a verejnej kanalizácie je oprávnený do 60 dní odo dňa právoplatnosti rozhodnutia o umiestnení stavby alebo rozhodnutia o využívaní územia podať návrh na vykonanie záznamu zákonného vecného bremena podľa § 19 ods. 8 do katastra nehnuteľností a následne je stavebník povinný písomne vyzvať vlastníka pozemku na uplatnenie si náhrady spolu s oznámením o vykonaní zápisu vecného bremena.

Nedodržanie lehoty na podanie záznamu vecného bremena nemá vplyv na možnosť vykonania záznamu okresným úradom, katastrálnym odborom. To znamená, že okresný úrad, katastrálny odbor môže vykonať záznam aj vtedy, ak návrh na vykonanie záznamu bol podaný po uplynutí tejto lehoty.

Vlastník nehnuteľnosti má za zriadenie vecného bremena nárok na primeranú náhradu, ktorú si uplatňuje u stavebníka.

**K bodu 48**

Doplnenie ustanovenia § 19a vyplýva z aplikačnej praxe. Okolo čistiarne odpadových vôd sa určuje hygienické pásmo tak, aby bol eliminovaný prienik zápachu z prevádzky čistiarne odpadových vôd, aby nenastali situácie, že okolitá zástavba bude situovaná tak blízko ČOV, že obyvatelia budú neustále žiť v znepríjemnenom prostredí. Toto hygienické pásmo určí orgán štátnej správy na návrh stavebníka v rámci podmienok územného rozhodnutia ako najmenšiu vzdialenosť čistiarne odpadových vôd od okraja bytovej zástavby podľa spôsobu čistenia odpadových vôd podľa ods. 2, smeru prevládajúcich vetrov, typu okolitej zástavby a veľkosti čistiarne odpadových vôd.

**K bodu 49**

Dopĺňa sa do **§** 20 ods. 1 oprávnenie pre vlastníka verejného vodovodu a vlastníka verejnej kanalizácie tak, ako ich má stanovené prevádzkovateľ týchto zariadení.

**K bodu 50**

Vo vzťahu na ods. 1 do § 20 sa dopĺňajú povinnosti v ods. 2 aj prevlastníka verejného vodovodu a vlastníka verejnej kanalizácie a ich prevádzkovateľa pri výkone svojich oprávnení vo vzťahu na vlastníka alebo užívateľa dotknutej nehnuteľnosti, ktorí sú povinní počínať si tak, aby nespôsobili škodu na nehnuteľnostiach, a ak sa jej nedá vyhnúť, aby ju obmedzili   
na najmenšiu možnú mieru. . Najmenej 15 dní vopred - o začatí výkonu oprávnení vlastník verejného vodovodu alebo vlastník verejnej kanalizácie upovedomí vlastníka alebo užívateľa predmetnej nehnuteľnosti. V prípade že ide o vstup na cudzie pozemky z dôvodu havárie alebo poruchy verejného vodovodu alebo verejnej kanalizácie, táto lehota 15 dní sa nemusí dodržať. V takých mimoriadnych prípadoch o tom bezodkladne upozorní vlastníka alebo užívateľa nehnuteľnosti vlastník verejného vodovodu, vlastník verejnej kanalizácie alebo ich prevádzkovateľ.

**K bodu 51**

Do **§** 20 ods. 4 sa doplnila prvá veta, ktorá jednoznačne upresňuje čo sú vecné bremená spojené s vlastníctvom pozemku **-** podľa odseku 1 a to na pozemku mimo zastavaného územia obce a povinnosti vlastníka pozemku vyplývajúce z rozhodnutia o určení pásma ochrany vodovodných potrubí alebo potrubí stokovej siete (v zastavanom území). Ak je vlastník nehnuteľnosti v dôsledku výkonu oprávnení obmedzený v užívaní pozemku, má vlastník nehnuteľnosti právo na primeranú náhradu zodpovedajúcu miere obmedzenia obvyklého užívania nehnuteľnosti.

**K bodu 52**

V § 20 sa za odsek 4 vkladajú nové odseky 5 až 8, ktoré upravujú podrobnosti a povinnosti pre stavebníka, vlastníka verejného vodovodu, verejnej kanalizácie, alebo ich prevádzkovateľa v súvislosti s vecnými bremenami. Stavebník vodných stavieb verejných vodovodov a verejných kanalizácií (aj s vymedzením pásma ochrany vodovodných potrubí alebo potrubí stokovej siete) je povinný návrh na vykonanie záznamu vecného bremena podľa odseku 4   
do katastra nehnuteľností podať do 60 dní odo dňa nadobudnutia právoplatnosti rozhodnutia orgánu štátnej vodnej správy o povolení uskutočniť vodovodné potrubie alebo potrubie stokovej siete; návrh na vykonanie záznamu vecného bremena musí mať náležitosti podľa osobitného predpisu – podľa § 42 ods. 2 zákona Národnej rady Slovenskej republiky   
č. 162/1995 Z. z. v znení neskorších predpisov. Vykonanie zápisu vecného bremena do katastra nehnuteľností je stavebník vodnej stavby povinný písomne oznámiť vlastníkovi pozemku   
do 30 dní od jeho zápisu. Práva zodpovedajúce vecným bremenám patria stavebníkovi, vlastníkovi a prevádzkovateľovi vodnej stavby. Ak dôjde k zmene stavebníka, vlastníka a prevádzkovateľa, práva zodpovedajúce vecným bremenám prechádzajú na ich právnych nástupcov.

Vecné bremeno podľa odseku 4 vzniká nadobudnutím právoplatnosti stavebného povolenia   
na verejný vodovod alebo verejnú kanalizáciu. V prípade, že dôjde k zmene rozsahu vecného bremena, stavebník alebo vlastník vodných stavieb je povinný podať návrh   
na zápis zmeneného vecného bremena do katastra nehnuteľností do 90 dní od nadobudnutia právoplatnosti rozhodnutia o povolení zmeny stavby pred dokončením alebo kolaudačného rozhodnutia.

Vlastník pozemku má za zriadenie vecného bremena z titulu oprávnenia stavebníka uskutočniť na jeho pozemku mimo zastavaného územia vodovodné potrubie alebo potrubie stokovej siete nárok na primeranú náhradu; náhrada sa poskytne za výmeru, v ktorej je vlastník obmedzený pri užívaní nehnuteľnosti v dôsledku uplatnenia vecného bremena. Stavebník je povinný písomne vyzvať vlastníka pozemku na uplatnenie si náhrady spolu s oznámením o vykonaní zápisu vecného bremena podľa odseku 5. Náhradu si vlastník pozemku musí uplatniť u stavebníka vodovodného potrubia alebo potrubia stokovej siete do jedného roka odo dňa doručenia výzvy, inak právo na primeranú náhradu za uplatnenie vecného bremena zaniká. Ak sa stavebník a vlastník pozemku na výške primeranej náhrady nedohodnú, v sporoch o náhradu rozhoduje súd.

V prípade, že je vlastník nehnuteľnosti obmedzený pri obvyklom užívaní pozemku   
vo vymedzenom pásme ochrany vodovodného potrubia alebo potrubia stokovej siete v zastavanom území, má nárok na primeranú náhradu z titulu vecného bremena v dôsledku určeného núteného obmedzenia užívania tejto časti pozemku. Stavebník je povinný písomne vyzvať vlastníka pozemku na uplatnenie si náhrady spolu s oznámením o vykonaní zápisu vecného bremena podľa odseku 5. Náhradu si vlastník pozemku musí uplatniť u vlastníka verejného vodovodu a verejnej kanalizácie do jedného roka odo dňa doručenia výzvy, inak právo na primeranú náhradu zanikne. Ak sa vlastník verejného vodovodu alebo verejnej kanalizácie a vlastník pozemku na výške primeranej náhrady nedohodnú, v sporoch o náhradu rozhoduje súd.

**K bodu 53**

Doplnenie ustanovenia § 22 ods. 6 obdobne ako pri preložke verejného vodovodu (podľa § 35) rieši otázku vlastníctva pripojenia na verejný vodovod v prípadoch, ak na existujúci verejný vodovod sa pripája iný verejný vodovod, ktorého vlastníkom je iná právnická osoba ako vlastník existujúceho verejného vodovodu.

**K bodu 54**

Ide o legislatívno - technickú úpravu, odstránenie zlého odkazu, nakoľko § 4 ods. 3 sa týka odberateľa vody a v § 23 ods. 1 sa rieši producent odpadových vôd a teda správny odkaz je § 4 ods. 4, ktorý definuje pojem producent odpadových vôd.

**K bodu 55**

Doplnené ustanovenie **§** 23 ods. 4 o upresnenie technického riešenia pripojenia kanalizačnej prípojky na verejnú kanalizáciu buď gravitačnú, tlakovú alebo podtlakovú.

**K bodu 56**

V odseku 12 § 23 sa ustanovuje kto sa stáva vlastníkom pripojenia vlastník verejnej kanalizácie, na ktorú sa pripája verejná kanalizácia alebo prevádzkovo súvisiaca kanalizácia.

**K bodu 57**

Úprava ustanovenia § 24 ods. 2 vyplýva z aplikačnej praxe. Preukázať parametre dodávky vody v mieste vtoku vody z verejného vodovodu do vodovodnej prípojky je nemožné. Toto miesto je neprístupné, spravidla pod komunikáciou v zemi**.**

Doplnenie ostatných spôsobov určenia splnenia dodávky vody najmä napr. výtokové stojany – tzv. paušálne odbery v zmysle vyhlášky MŽP SR č. 397/2003 Z. z. príloha č. 1 – bytový fond 1.1. – spoločný výtok vody.

**K bodu 58**

Dopĺňajú sa do § 25 ods. 3v písm. g) a h)ďalšie neoprávnené vypúšťanie odpadových vôd   
do verejnej kanalizácie, ak to vykonáva producent odpadových vôd, napr. vypúšťaním vôd z povrchového odtoku, ktoré nepatria do splaškovej kanalizácie, ktorá je určená výlučne   
na odvádzanie splaškových odpadových vôd a nadimenzovaná na tento účel; neoprávnené je aj vypúšťanie splaškovej odpadovej vody alebo inej ako zmluvne dohodnutej vody do dažďovej kanalizácie, vybudovanej výlučne len na odvádzanie dažďovej vody.

**K bodu 59**

Úprava ustanovenia § 27 ods. 7 vyplýva z aplikačnej praxe. Z dôvodu ochrany kvality pitnej vody vo verejnom vodovode a ochrany zdravia ľudí je zakázané prepájať potrubia z iného zdroja vody ako z vodárenského zdroja.

**K bodu 60**

Upravujúsa niektoré ustanovenia v § 28 týkajúce sa pojmov vodné a stočné z dôvodu zosúladenia s regulačnou politikou v oblasti vodárenstva, ktorá určila nové regulačné obdobie na roky 2017 až 2021 a bola schválená Regulačnou radou ako orgánom Úradu pre reguláciu sieťových odvetví, zabezpečujúcim strategické riadenie a koncepciu regulácie v sieťových odvetviach s účinnosťou od 1. januára 2017. Cenová regulácia výroby, distribúcie a dodávky pitnej vody verejným vodovodom a odvádzania a čistenia verejnou kanalizáciu je vykonávaná v súlade s uvedenou regulačnou politikou a podľa ustanovení zákona č. 250/2012 Z. z. o regulácii v sieťových odvetviach v znení neskorších predpisov a jeho vykonávacích predpisov.

**K bodu 61**

Upresnilo sa ustanovenie v § 29 ods. 3 pre stanovenie množstva odpadových vôd vypúšťaných do verejnej kanalizácie pre producenta odpadových vôd, čo si vyžiadala aplikačná prax. Ak je merané množstvo odobranej vody z verejného vodovodu, určí sa množstvo odvedených odpadových vôd verejnou kanalizáciou na základe zistenia množstva odobranej vody z verejného vodovodu (ktoré poskytne prevádzkovateľ verejného vodovodu) s pripočítaním množstva vody získanej z iných zdrojov (napr. pripočítaním množstva vôd zo vlastnej studne, resp. iného zdroja vody).

**K bodu 62**

Upresnenie v **§** 32 ods. 1pri oprávnení prevádzkovateľa verejného vodovodu a verejnej kanalizácie na prerušenie alebo obmedzenie dodávky vody z verejného vodovodu alebo odvádzania odpadových vôd do verejnej kanalizácie a to do doby pominutia dôvodu pre prerušenie alebo obmedzenie.

**K bodu 63**

Doplnenie slovného spojenia v **§** 32 ods. 6 „ako je to možné“ za slovom „ihneď“ je z dôvodu vytvorenia určitého časového priestoru pre prevádzkovateľa verejného vodovodu na splnenie povinnosti. Len s použitím pojmu ihneď je prevádzkovateľ bez ohľadu na plnenie iných úloh, napr. aj odstraňovanie havárie, povinný túto činnosť ukončiť a ihneď prerušiť dodávku vody odberateľovi, pričom u tohto odberateľa môže ísť o nie neodkladný problém. Odmietnutie požiadavky na obmedzenie, prerušenie dodávky vody pre prípad poruchy, vady na vnútornom vodovode je dôvodu, že na vnútornom vodovode má byť osadený hlavný uzáver vody, práve pre takýto prípad a je to na zodpovednosti odberateľa. V ostatných prípadoch prevádzkovateľ preruší dodávku vody v lehote uvedenej v žiadosti odberateľa, najneskôr do 30 dní od doručenia žiadosti.

**K bodu 64**

Vypúšťa sa § 34 z dôvodu duplicity vo vodnom zákone , kde je upravený manipulačný poriadok v § 57 (zákon č. 364/2004 Z. z. o vodách v znení neskorších predpisov).

**K bodu 65**

V § 36 ods. 5 sa za kompetenciu okresného úradu v písm. b) sa za slovom „zákona“ dopĺňajú slová „(§ 3 ods. 8)

**K bodu 66**

Upresňuje sa v **§** 36 ods. 7 písm. a)kompetencia pre obec, ktorá zabezpečuje podmienky   
na zásobovanie obyvateľov pitnou vodou z verejného vodovodu, na odvádzanie a zneškodňovanie odpadových vôd verejnou kanalizáciou od jej obyvateľov a ďalších osôb v obci, na vyprázdňovanie obsahu domových žúmp v obci, na núdzové zásobovanie pitnou vodou, 21) na náhradné zásobovanie pitnou vodou a odvádzanie odpadových vôd; obec zodpovedá za rozvoj obce a s tým zabezpečuje aj nevyhnutný rozvoj verejných vodovodov a verejných kanalizácií odpovedajúci potrebám obce.

**K bodu 67**

Upresňuje sa v **§** 38 odsek 3kompetencia okresného úradu v sídle kraja v rámci dohľadu   
na úseku verejných vodovodov a verejných kanalizácií - kontroluje ako je zabezpečený technický stav a technologický stav verejných vodovodov a verejných kanalizácií.

**K bodu 68**

Upravuje sa v § 38 ods. 9 písm. a) dolná hranica výšky pokuty pre vlastníka verejného vodovodu alebo verejnej kanalizácie alebo ich prevádzkovatelia, ak maria výkon dohľadu z 99 eur na 300 eur.

**K bodu 69 a 70**

V **§** 38 odsek 9 písm. b) - upravuje sa dolná hranica výšky pokuty pre odberateľa alebo producenta, ak marí výkon dohľadu zo 16 eur na 50 eur; písm. c) až e)sa dopĺňajúskutkové podstaty, za ktoré uloží pokutu orgán štátnej správy v rámci výkonu dohľadu vlastníkovi alebo prevádzkovateľovi verejného vodovodu alebo vlastníkovi alebo prevádzkovateľov verejnej kanalizácie, ak nevykonajú opatrenia na nápravu, alebo odberateľ či producent, alebo akákoľvek právnická alebo fyzická osoba oprávnená na podnikanie.

**K bodu 71**

Upravuje sa v § 39 ods. 1 v úvodnej vete dolná hranica výšky pokuty pre fyzické a právnické osoby oprávnené na podnikanie z 99 eur na 300 eur.

**K bodu 72**

Dopĺňa sa do **§** 39 ods. 1 písm. c)správny delikt pre vlastníka verejného vodovodu a vlastníka verejnej kanalizácie, ak nie je súčinný v rámci nútenej správy voči určenému prevádzkovateľovi, za vymáhanie neprimeraných poplatkov od žiadateľa o pripojenie sa   
na verejný vodovod alebo verejnú kanalizáciu, za nevytváranie si rezervy finančných prostriedkov na obnovu verejného vodovodu, alebo verejnej kanalizácie na osobitný účet,   
za nevybudovanie zaústení kanalizačných prípojok na verejnú kanalizáciu uložených   
vo verejnom priestranstve; kvôli prehľadnosti sa uvádza celé písmeno c) § 39 ods. 1.

**K bodu 73**

Dopĺňa sa do **§** 39 ods. 1 v písm. e)správny delikt pre prevádzkovateľa verejného vodovodu a prevádzkovateľa verejnej kanalizácie za neplnenie si základných povinností pri prevádzkovaní zvereného majetku a za vymáhanie neprimeraných poplatkov od žiadateľa o pripojenie sa na verejný vodovod alebo verejnú kanalizáciu, kvôli prehľadnosti sa uvádza celé písmeno e) § 39 ods. 1.

**K bodu 74**

Terminologické upresnenie v § 39 ods. 1 písm. i). Taktiež odstránený duplicitný dvojitý odkaz na § 15 ods. 1 písm. e), keď má byť aj sankcia za § 16 ods. 1 písm. e) – za neplnenie si povinnosti vlastníka verejnej kanalizácie - vypracovať a aktualizovať prevádzkový poriadok verejnej kanalizácie. Doplnila sa sankcia pre vlastníka verejného vodovodu a vlastníka verejnej kanalizácie alebo ich prevádzkovateľa, ak pri výkone svojich oprávnení si nepočína si tak, aby nespôsobil škodu na nehnuteľnostiach, a ak sa jej nedá vyhnúť, aby ju obmedzil na najmenšiu možnú mieru.

**K bodu 75**

Za porušenie zakázaných činností v pásmach ochrany vodovodného potrubia alebo potrubia stokovej siete taxatívne vymenovaných v § 19 ods. 6 sa ukladajú sankcie pre právnickú osobu alebo fyzickú osobu oprávnenú na podnikanie.

**K bodu 76**

Dopĺňajú sa do **§** 39 ods. 1 v písm. k)správne delikty pre právnickú osobu alebo fyzickú osobu oprávnenú na podnikanie, vlastníka verejného vodovodu alebo verejnej kanalizácie, prevádzkovateľa verejného vodovodu alebo verejnej kanalizácie ak si neplní iné povinnosti ustanovené týmto zákonom alebo povinnosti uložené ministerstvom, okresným úradom v sídle kraja alebo okresným úradom.

**K bodu 77**

Upravuje sa v § 39 ods. 2 dolná hranica výšky pokuty z 33 eur na 100 eur pre fyzické osoby a právnické osoby oprávnené na podnikanie.

**K bodu 78**

Do § 39 ods. 2 sa doplnila sankcia pre právnickú osobu alebo fyzickú osobu oprávnenú   
na podnikanie, ktorá je vlastníkom vodovodnej prípojky, a ktorá nevykoná potrebné úpravy   
na vodovodnej prípojke pre osadenie meradla podľa § 4 ods. 5.

**K bodu 79**

Upravuje sa v §39 ods. 3dolná hranica výšky pokuty z 99 eur na 300 eur pre fyzické osoby a právnické osoby oprávnené na podnikanie.

**K bodu 80**

Dopĺňa sa upresnenie v § 39 ods. 8, koho príjmom sú pokuty a na koho prechádza správa pohľadávky štátu po právoplatnosti rozhodnutia o uložení pokuty – bezodplatne   
na Environmentálny fond.

**K bodu 81**

Dopĺňajú sa do § 40 ods. 1 písm. a) priestupky pre fyzické osoby – ak vlastník vodovodnej prípojky alebo kanalizačnej prípojky, ak poruší svoju povinnosť podľa § 4 ods. 7 písm. a) alebo § 4 ods. 8 písm. a); ak vlastník vodovodnej prípojky alebo kanalizačnej prípojky,   
ak nezabezpečí na vlastné náklady opravu a údržbu vodovodnej prípojky (§ 4 ods. 7 písm. b) alebo opravu a údržbu kanalizačnej prípojky (§ 4 ods. 8 písm. b); ak vlastník vodovodnej prípojky alebo kanalizačnej prípojky neodstráni vodovodnú prípojku alebo kanalizačnú prípojku na svoje náklady spôsobom určeným prevádzkovateľom verejného vodovodu alebo prevádzkovateľom verejnej kanalizácie podľa § 4 ods. 7 písm. c).

**K bodu 82**

Ide o legislatívno-technickú úpravu doplnením slova na príslušný orgán štátnej vodnej správy tak, ako je uvedené v § 23 ods. 2.

**K bodu 83**

Dopĺňajú sa do § 40 ods. 1 písm. k), l), m) a n)priestupky pre fyzické osoby – odberateľov a producentov, ktorí konajú v rozpore s ustanoveniami zákona

* podľa § 25 ods. 1 – za neoprávnený odber vody z verejného vodovodu podľa písm. a) až f);
* podľa § 25 ods. 3 – neoprávnené vypúšťanie odpadových vôd do verejnej kanalizácie podľa písm. a) až h);

**K bodu 84**

Dopĺňajú sa v § 40 ods. 2 písm. a) priestupky, za ktoré uloží fyzickej osobe pokutu miestne príslušný okresný úrad a upravuje sa dolná hranica výšky pokuty zo16 eur na 50 eur.

**K bodu 85**

Upravuje sa v §40 ods. 2 písm. b) a c)dolná hranica výšky pokuty pre fyzické osoby – odberateľov a producentov zo 16 eur na 50 eur.

**K bodu 86**

Dopĺňajú sa do §41 ods. 1konkrétne ustanovenia na ktoré sa nevzťahuje zákon o správnom poriadku.

**K bodu 87**

Upravujú sa prechodné ustanovenia v § 42bc účinné od 1. januára 2020:

V odseku 1 sa vytvárajú podmienky pre vlastníkov stavby alebo pozemku, ktorí pred účinnosťou tohto zákona doposiaľ využívali žumpu na dočasné uskladnenie odpadových vôd a ktorí ak preukážu zriadenie kanalizačnej prípojky, ktorá spĺňa technické podmienky stanovené vlastníkom verejnej kanalizácie a je spôsobilá na pripojenie na zaústenie, a ak vlastník stavby alebo vlastník pozemku prejaví úmysel dohodnúť sa na uzatvorení zmluvy o pripojení s vlastníkom verejnej kanalizácie k dátumu zriadenia zaústenia, týmto náklady   
na zriadenie zaústenia do existujúcej verejnej kanalizácie znáša vlastník verejnej kanalizácie.

V odsek 2 sa upresňuje, že náklady na zriadenie zaústenia do existujúcej verejnej kanalizácie podľa odseku 1 znáša vlastník verejnej kanalizácie iba ak sa s vlastníkom stavby alebo vlastníkom pozemku nedohodne inak alebo ak na zriadenie zaústenia nie je možné použiť finančné prostriedky Európskej únie alebo Environmentálneho fondu v súlade s osobitnými predpismi.

V odseku 3 sa upresňuje, že ustanovenia o pásmach ochrany podľa § 19 a ustanovenia   
o hygienickom pásme čistiarne odpadových vôd podľa § 19a sa nevzťahujú na už začaté územné konania pred 31. decembrom 2019.

V odseku 4 sa upresňuje, že konania začaté a právoplatne neskončené do 31. decembra 2019 sa dokončia podľa doterajších predpisov.

**K bodu 88**

V § 42c sa vypúšťa nadpis. Upresňuje sa text v súlade s Legislatívnymi pravidlami vlády SR vypustením slov „Európskych spoločenstiev a“.

**K bodu 89**

V prílohe zákona sa vkladá nadpis „Zoznam preberaných právne záväzných aktov Európskej únie“ a vkladá sa do nového bodu 2 „Smernica Komisie (EÚ) 2015/1787 zo 6. októbra 2015, ktorou sa menia prílohy II a III smernice Rady 98/83/ES o kvalite vody určenej na ľudskú spotrebu (Ú. v. EÚ L 260, 7. 10. 2015)“, ktorá bola transponovaná ešte zákonom č. 150/2017   
Z. z., ktorým sa mení a dopĺňa zákon č. [355/2007 Z. z.](https://www.slov-lex.sk/pravne-predpisy/SK/ZZ/2007/355/) o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov z 11.5.2017, ktorý nadobudol účinnosť 14.10.2017.

**Čl. II**

**K bodu 1**

Do § 26 ods. 2 vodného zákona sa dopĺňa podmienka pre stavebníka, ktorý má najneskôr   
k vydaniu kolaudačného rozhodnutia pre výstavbu prevádzkovo súvisiaceho verejného vodovodu alebo prevádzkovo súvisiacej verejnej kanalizácie uzatvoriť písomnú zmluvu   
s vlastníkom existujúceho verejného vodovodu alebo vlastníkom existujúcej verejnej kanalizácie.

**K bodu 2**

Úpravou § 26 ods. 8 sa precizuje ustanovenie vzhľadom na zmenu a doplnenie zákona   
č. 442/2002 Z. z. v znení neskorších predpisov (novela zákona), kde sa v § 19 ods. 2 zo zákona vymedzujú pásma ochrany vodovodného potrubia verejného vodovodu a stokovej siete verejnej kanalizácie mimo zastavaného územia obce.

**K bodu 3**

Dopĺňa sa upresnenie v § 74 ods. 4, koho príjmom sú pokuty a na koho prechádza správa pohľadávky štátu po právoplatnosti rozhodnutia o uložení pokuty – bezodplatne   
na Environmentálny fond.

**K bodu 4**

Vypustenie pojmu „výnosy pokút uložené“ v § 77 ods. 5 a nahradenie slovami „Pokuty uložené“ je z dôvodu precizovania pojmov.

**K bodu 5**

Dopĺňa sa upresnenie v § 77 ods. 6, koho príjmom sú pokuty a na koho prechádza správa pohľadávky štátu po právoplatnosti rozhodnutia o uložení pokuty – bezodplatne na Environmentálny fond.

**K bodu 6**

Dopĺňa sa prechodné ustanovenie účinné k 1.1.2020 - začaté a právoplatne neskončené konania do 31.12.2019 sa dokončia podľa doterajších predpisov.

**Čl. III**

Navrhuje sa účinnosť zákona od 1. januára 2020, okrem ustanovení týkajúcich sa uloženia povinnosti pre vlastníka verejného vodovodu a vlastníka verejnej kanalizácie vytvárať si finančnú rezervu na obnovu existujúceho majetku podľa § 15 ods. 1 písm. i) a k) a § 16 ods. 1 písm. h) a j), ktoré nadobúdajú účinnosť od 1. januára 2021 – rok sa dáva prechodné obdobie na prípravu tejto povinnosti.